《霜降木落独松柏苍然颜色愈好因和渊明荣木篇以见意》
宋代·李纲

采采荣木，春华于兹。及尔素秋，风霜瘁之。寒暑代谢，荣枯有时。

改柯易叶，翩其陨而。苍苍松柏，擢干蟠根。风霜虽厉，秀色长存。

君子进德，以道为门。岁寒时艰，节义弥敦。惟天于余，赋此拙陋。

材不趋新，学惟求旧。黾勉夙夜，其何能富。屡冒艰危，内省不疚。

先公有训，岂敢失坠。敬慎威仪，圣言是畏。铅刀虽钝，驽马希骥。

一割之功，十驾而至。

作者简介：李纲（1083年－1140年2月5日），北宋末、南宋初抗金名臣，民族英雄。字伯纪，号梁溪先生，祖籍福建邵武，祖父一代迁居江苏无锡。李纲能诗文，写有不少爱国篇章。亦能词，其咏史之作，形象鲜明生动，风格沉雄劲健。著有《梁溪先生文集》、《靖康传信录》、《梁溪词》。